钦定古今图书集成/方舆汇编/职方典/第1428卷 > 《原建永安州碑记》彭栗
## 钦定古今图书集成/方舆汇编/职方典/第1428卷 > 《原建永安州碑记》彭栗

永安，古蒙州地也。蒙州旧治去立山县西，其地有蒙
山、蒙江，州之得名以此。年代久远，兴废莫详。考之《地
志》，唐武德间，始有立山县，隶乐州。乐州即今平乐府，
则蒙州在唐时己废，或并为立山县未可知。至洪武
乙丑，邑民陷于草寇，户损过半。知州李昴奏革县治
为古眉巡司，隶平乐县。立山之废，久经百年，各处猺
“獞窃反，居民流移他境”，守土之臣，间提兵深入杀戮
未几而凶犷愈炽，卒未有思所以建置安辑之者。成
化十三年丙申岁，特命巡抚甘肃副都御史朱英总
督两广军务，兼理巡抚。下车之初，边务方殷，而平乐、
府江之警尤急。乃悉发桂林官军，顺流而下，会合总
府诸军，授以方略，分间克期进攻荔浦，破贼险隘，贼
畏息敛迹。寻欲回师，因谋诸总镇从事者曰：“自古为
治，贵威爱兼行，抚惩并举。猺獞亦人耳，贪生恶死，当
与人同。况圣天子明德慎罚，玺书屡下，未尝不以抚
绥为言。吾侪受此重寄，曾不是议，而惟终岁穷兵，以事征讨，无乃非朝廷意乎？”众皆曰然。于是推诚备榜，
谕以两广先此致寇“之由，与今所以弭盗之方，慎简
司府贤而有为，人所信服者，遍行招徕，期在同心同
德，感格凶顽，复为良善。”未旬月间，梧州府等处抚安
编籍，各有成效。立山猺老李恭主闻风知感，首遣子
扶宝等率众诣军门纳款，愿为编氓，乞复州县，永为
保障。都宪具招抚之由以闻，蒙上深嘉叹赏，顾谓侍
臣曰：“都御史言是四方万里之民，皆属朕之赤子。与
其招剿以为功，孰若怀柔以为德？即自降敕奖谕，许
便宜从事。”都宪悯立山之民首先归顺，即其地深广，
四阻大山，实广右之腹心，猺獞之穴窟，复“立州治以
摄之，斯经久计也。”遂偕总镇太监李垣、总兵平乡伯
陈政、副总兵都督佥事白玉、三司参议遂举桂林府
推官闭鲁为知州，土民李扶宝为吏目，合词上请。优
诏曰：“可。”名其州曰永安。于是督宪率郡卫执事等，即
其地披荆除草，筑城凿池，周围八百九十步，门三，包
以砖石，建州衙等处。分工兴作，《庶民子》来。于时镇守
少监等遂相与董其成焉。始事于成化丁酉夏五月，
至明年四月讫工。复以各民丁粮通第高下，编为里
甲，以次应役。又择其俊秀子弟入学，延师训迪。文教
聿兴，人心知劝。落成之日，众口啧啧称叹，谓百年梗
化之蛮，弗事干戈，一旦入于版图，转殊音，变异服，奔
走承顺，与齐民等。于此知圣明之恩，大矣，伟矣！昔有
虞之时，徂征有苗，三旬而犹逆命。益拱手而言曰：“惟
德动天，无远弗届，至诚感神。矧兹有苗，禹振旅而还，
厥后苗民率来，格于帝舜文德诞敷之日。我皇上继
天保民，专务德化，而于统御远蛮，率先抚后捕，是即
帝王遗意也。都宪仰体圣心，首建大策，弘兵威而布
诚信，安反侧而奠边陲，将见遐迩向风，争先归顺，两
广军民自可以安枕矣。若都宪者，庶几无负付”托之
重者哉！而其建州设学，编户定籍，筹画综理之劳，闭、
陈诸贤实任之，是皆可书者也。余故为之记，以为来
者劝云。